**Ministru prezidenta Māra Kučinska**

**uzruna Latvijas Pašvaldību savienības 29. kongresā**

**2018. gada 11. maijā Daugavpilī**

Godājamie pašvaldību vadītāji un deputāti!

Dāmas un kungi!

Kolēģi, draugi!

Latvijā ir divi pilsoņu vēlēti varas līmeņi – tās ir pašvaldības, un tā ir Saeima. Te gandrīz vai neizbēgama ir divu varu konkurence vai sāncensība. Laikam nevienam no šajā zālē sēdošajiem nebūs noslēpums, ka pašvaldību vadītāji šo to, arī pēdiņās liekamu, gribētu pateikt valdības vadītājam, bet arī man būtu gana daudz ko pateikt pretī. Varbūt šis ir īstais brīdis, lai visu pateiktu skaidri un tieši.

Es noteikti neuzskatu, ka Latvijas valsts ir visu pašvaldību summa. Tā tas nevar būt tā vienkāršā iemesla dēļ, ka pašvaldības ir ārkārtīgi dažādas gan pēc tajās dzīvojošo iedzīvotāju skaita, gan ģeogrāfiskās atrašanās vietas, ekonomiskā potenciāla un vēl daudzām citām lietām. Tomēr katra no pašvaldībām ir Latvijas daļa. Primitīvi visus sasummēt un iegūt valsti nevaram, bet atņemt kaut vienu tās daļu nevaram nekad.

Tātad jāmeklē sadarbība un sapratne. Valdība ir pieteikusi reformas visdažādākajās jomās – nodokļos, veselībā, izglītībā, valsts pārvaldē. Tās nav kaut kādas paviršas vēlmes vairot politisko popularitāti. Tās ir objektīvi nepieciešamas lietas, kuras var noliegt, izlikties tās neredzam, bet viņas ir tepat līdzās un prasa pēc risinājumiem. Mana vai jebkura cita nākamā valdība būs spiesta runāt par izglītības reformu jeb, sauksim lietas īstajos vārdos, par skolu tīkla optimizāciju.

Es lieliski apzinos, ka jebkura skola nav tikai izglītības iestāde. Tā ir pulcēšanās vieta, tā ir sabiedrisko aktivitāšu norises centrs, tā ir vieta, kur gaisma var degt arī vēlā vakarā. Bet kāpēc tai ir jābūt skolai? Vai skolas ēka nevar būt sociālais centrs, kurā pulcēties dažādu paaudžu cilvēkiem un nodarboties ar saviem vaļaspriekiem?

Mēs no skolām prasām izglītības kvalitāti, prasām to, lai jebkurš skolnieks no jebkura Latvijas novada varētu iestāties jebkurā Latvijas augstskolā. Nav jau tā, ka visiem ir jākļūst par studentiem un jāveido savas dzīves karjera kaut kur tālu prom no dzimtajām mājām. Nebūt nē! Izglītības kvalitāte nozīmē arī to, ka jebkurš skolnieks var izvēlēties profesionālo izglītību, ko iespējams iegūt profesionālās izglītības centros daudzviet Latvijā.

Jebkurā gadījumā es aicinu pašvaldību vadītājus apzināties izglītības kvalitātes standartu nozīmi un būt gataviem veidot sadarbības modeļus ar saviem kaimiņiem. Mums nav cita ceļa, jo demogrāfiskās prognozes diemžēl neiepriecina. Depopulācijas procesi joprojām turpinās, un tie vistiešākajā veidā ir saistīti ar tehnoloģiskajām pārmaiņām un inovācijām. Lai realizētu lauku uzņēmējdarbību lielās platībās, vairs nav nepieciešami daudzi cilvēki.

Tātad neizbēgami lauku pašvaldībās parādās darba spējīgi cilvēki, kuriem objektīvi tur nav ko darīt. Zinu, ka tas skan ciniski, bet mēs visi zinām, ka ir šādi cilvēki, kuri nevar atrast savu vietu darba tirgū, kuriem nav atbilstošas izglītības un prasmes. Ko viņi dara, kā meklē izeju no grūtībām? Tur to scenāriju nav pārāk daudz. Kāds pamet Latviju un dodas strādāt kādā no Eiropas valstīm, vēl kāds pārceļas vai regulāri dodas darbā uz Rīgu, varbūt uz citu pilsētu. Kāds dara kādus akorda darbus vai vienkārši pārtiek no tā, ko kādreiz sauca par haltūrām. Kāds cits dzer un nedara neko. Daudziem no šiem cilvēkiem ir ģimenes, kuras klusējot cieš, jo neredz jau citas izejas.

Daudzi, jo īpaši mazo pašvaldību vadītāji pazīst šos cilvēkus personīgi – varbūt nevajag stāvēt malā un vērot viņu dzīves gaitu. Valsts rīcībā ir pietiekami daudz instrumentu, līdzekļu, programmu, kas palīdzētu šiem cilvēkiem apgūt jaunas prasmes un iegūt profesijas, kuras ir pieprasītas arī laukos.

Mēs visu laiku dzīvojam tādā savādā ekonomiskajā telpā: no vienas puses, uzņēmēji sūdzas par darbaspēka trūkumu ļoti daudzās nozarēs, no otras, joprojām dzirdam dvēseli plosošus stāstus par nabadzību un darbavietu trūkumu. Kur tad beigu galā ir tā patiesība? Kaut kur par vidu? Kur ir tas vidus? Man šķiet, ka vidus esat jūs, pašvaldību vadītāji un deputāti. Te noteikti prasītos jūsu aktīvāka iesaiste un risinājumu meklēšana. Nevis vērot un sūdzēties, bet darīt!

Nu atpakaļ pie lielās politikas... Šis ir Saeimas vēlēšanu gads, un mēs varam piedzīvot dažādas politiskās pārmaiņas. Par spīti dažādu partiju interesēm un konkurencei, ir lietas, kas stāv pāri visam. Tās ir: Latvijas valstiskā neatkarība; sociālā stabilitāte, kas balstās savstarpējā sapratnē un dialogā starp visām etniskām un sociālām grupām; vienmērīga visu Latvijas reģionu attīstība, izmantojot gan Eiropas Savienības, gan valsts ieguldījumus.

Jums kā pašvaldību deputātiem un vadītājiem ir tiešas saziņas iespējas ar saviem iedzīvotājiem, Latvijas Republikas pilsoņiem. Aiciniet viņus piedalīties vēlēšanās, jo tas ir svarīgi mums visiem. Nevajag ietekmēt viņu izvēli, jo katram no mums ir sava uzskatu brīvība. Tomēr – nē populistiem, meļiem, tukšiem muldoņām un tiem, kas ir apmaldījušies viņu radītajā miglā!